ธปท.ประสานแบงก์ลด-งดค่าต๋ง21จว.น้ำท่วม
ธปท.คาดสินเชื่อปีนี้จะโตได้ 10% แม้ธุรกิจจะประสบปัญหาน้ำท่วมบ้าง พร้อมประสารกับแบงก์งด-ลดค่าโอนเงินช่วยน้ำท่วม
26 ต.ค. 2553

ธปท.คาดสินเชื่อปีนี้จะโตได้ 10% แม้ธุรกิจจะประสบปัญหาน้ำท่วมบ้าง พร้อมประสารกับแบงก์งด-ลดค่าโอนเงินช่วยน้ำท่วม
นายประสาร ไตรรัตน์วรกุล ผู้ว่าการธนาคารแห่งประเทศไทย(ธปท.) กล่าวว่า ผลประกอบการที่ดีขึ้นของระบบธนาคารพาณิชย์ที่ประกาศออกมาในช่วงนี้ น่าจะเป็นผลจากภาวะเศรษฐกิจในขณะนี้ฟื้นตัว เป็นโอกาสให้ธนาคารพาณิชย์ขยายธุรกิจและขยายการปล่อยสินเชื่อเพิ่มได้ จึงเชื่อว่าระบบธนาคารพาณิชย์จะมีการขยายตัวของสินเชื่อในปีนี้ได้ใกล้เคียงระดับ 10% แม้ว่าธุรกิจจะเผชิญกับปัญหาน้ำท่วม หรือปัญหาด้านอื่นบ้างก็ตาม
“ตอนนี้ ถ้าดูตัวเลขการส่งออกล่าสุดในเดือนก.ย.ถือว่าภาคการส่งออกยังขยายตัวได้ เช่นเดียวกับการบริโภคก็ยังไปได้ คาดว่าสิ้นปีนี้สินเชื่อจะโตใกล้เคียง 10% “นายประสารกล่าว
นายประสาร กล่าวว่า พร้อมประสานงานกับธนาคารพาณิชย์ให้ยกเว้นหรือลดค่าธรรมเนียมเป็นการชั่วคราว กรณีโอนเงินไปช่วยผู้ประสบภัยน้ำท่วม 21 จังหวัด ตามที่ นายกรณ์ จาติกวณิช รมว.คลัง ต้องการให้ธนาคารพาณิชย์ช่วยเหลือผู้ประสบภัยในด้านการอำนวยความสะดวกการโอนเงินบ้าง  
อย่างไรก็ตาม ภายหลังให้สัมภาษณ์ผู้ว่าการ ธปท.ได้เดินทางไปเป็นตัวแทนมอบเงินบริจาคของธปท.จำนวน 1 ล้านบาท พร้อมถุงยังชีพอีก 2,000 ชุด ผ่านสถานีโทรทัศน์ช่อง 3 เพื่อช่วยเหลือผู้ประสบภัยน้ำท่วมด้วย